מספר פנימי: 570482

הכנסת העשרים

**יוזמים: חברי הכנסת** **נאוה בוקר**
 **רוברט אילטוב**
 **חמד עמאר**
 **עודד פורר**
 **יואב קיש**
 **יואל רזבוזוב**
 **דוד ביטן**
 **דוד אמסלם**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/2779/20

הצעת חוק הדגל, הסמל והמנון המדינה (תיקון – פגיעה בכבוד דגל המדינה או סמלה), התשע"ו–2016

|  |  |  |
| --- | --- | --- |
| תיקון סעיף 5 | 1. | בחוק, הדגל הסמל והמנון המדינה, התש"ט–1949[[1]](#footnote-2) (להלן – החוק העיקרי), בסעיף 5, במקום "שנה אחת" יבוא "שלוש שנים", ובמקום "עד שלוש מאות לירות" יבוא "של 50,000 שקלים חדשים". |
| הוספת סעיף 5א | 2. | אחרי סעיף 5 לחוק העיקרי יבוא: |
|  |  | "שריפת דגל המדינה | 5א.  | (א) אזרח ישראלי השורף את דגל המדינה, דינו – מאסר שלוש שנים. |
|  |  |  |  |  |  | (ב) | (1) הורשע אדם כאמור בסעיף קטן (א) יקבע בית המשפט שנתן את ההחלטה כי – |
|  |  |  |  |  |  |  |  | (א) תישלל זכאותו למלגות לפי סעיף 14 לחוק זכויות הסטודנט, התשס"ז–2007[[2]](#footnote-3); |
|  |  |  |  |  |  |  |  | (ב) תישלל זכאותו לשירותי בריאות לפי חוק ביטוח בריאות ממלכתי, התשנ"ח–1994[[3]](#footnote-4), ובלבד שיינתן לו טיפול רפואי כמשמעותו בחוק זכויות החולה, התשנ"ו–1996[[4]](#footnote-5); |
|  |  |  |  |  |  |  |  | (ג) תישלל זכאותו לדמי אבטלה לפי חוק הביטוח הלאומי [נוסח משולב], התשנ"ה–1995[[5]](#footnote-6). |
|  |  |  |  |  |  |  | (2) תוקפה של החלטה כאמור בפסקה (1) יהיה לתקופה של שש שנים בלבד." |

דברי הסבר

סעיף 5 לחוק הדגל, הסמל והמנון המדינה, התש"ט–1949 (להלן – החוק), קובע בנוסחו המקורי, כי כל אדם הפוגע בכבוד דגל המדינה, דינו – מאסר עד שנה אחת. תקופה זו אינה עולה בקנה אחד עם סעיף 167 לחוק העונשין (פגיעה בדגל או בסמל של מדינה ידידותית) הקובע מאסר של שלוש שנים. מן הראוי כי העונש על פגיעה בדגל המדינה יהיה כבד מן העונשים המוטלים על פגיעה בדגליהן של מדינות ידידותיות אחרות, ולכל הפחות שווה לו. על כן, מוצע להשוות את העונש על פגיעה בסמל ובדגל המדינה, לפגיעה בסמליהן ובדגליהן של מדינות ידידותיות.

בהמשך לכך, סעיף 5 לחוק קובע גם אפשרות של מתן קנס בסך 300 לירות לכל אדם המשחית את דגל המדינה. סכום זה אינו מידתי ואינו מעודכן לימינו. על כן מוצע לשנות את סעיף 5 לחוק ולקבוע מאסר של שלוש שנים או קנס בגובה 50,000 שקלים חדשים או שני העונשים כאחד.

כמו כן, בשל ריבוי המקרים של שריפת דגל ישראל במהלך ההתפרעויות והפרות הסדר שהתקיימו ברחבי הארץ בתקופה האחרונה וכן בשל העובדה כי ניתן לפרש פעולה זו של שריפת דגל המדינה כפעולה המעידה כי אין ברצונו של אותו אדם להיות אזרח המדינה, מוצע לקבוע כי העונש בגין שריפת דגל המדינה יהיה אף הוא מאסר של שלוש שנים ונוסף על כך תישללנה מאותו אזרח מספר הטבות שמדינת ישראל מספקת לאזרחיה דוגמת הזכות לדמי אבטלה מהביטוח הלאומי, סבסוד טיפולים רפואיים וקבלת מלגות בהשכלה גבוהה, למשך שש שנים מיום הרשעתו.

חשוב לציין כי הצעת חוק זו אינה מבקשת למנוע מאזרח ישראלי השורף את דגל המדינה לרכוש השכלה גבוהה או לקבל שירותים רפואיים אלא מבקשת כי אותו אדם לא ייהנה מהסבסוד הצולב של שאר האזרחים שומרי החוק וישלם עבור שירותים אלו מחיר מלא.

---------------------------------

הוגשה ליו"ר הכנסת והסגנים

והונחה על שולחן הכנסת ביום

ד' באדר ב' התשע"ו – 14.3.16

1. ס"ח התש"ט, עמ' 37. [↑](#footnote-ref-2)
2. ס"ח התשס"ז, עמ' 320. [↑](#footnote-ref-3)
3. ס"ח התשנ"ד, עמ' 156. [↑](#footnote-ref-4)
4. ס"ח התשנ"ו, עמ' 327. [↑](#footnote-ref-5)
5. ס"ח התשנ"ה, עמ' 210. [↑](#footnote-ref-6)